text: Vettel a 2. helyről vágott neki a spa-francorchampsi futamnak, ám már rögtön a rajt után sikerült maga mögé utasítania bajnoki riválisát, Lewis Hamiltont.
  A verseny rajtjánál hatalmas baleset borzolta a kedélyeket: Nico Hülkenberg hátulról eltalálta Fernando Alonso McLarenjét, mely aztán nagy sebességgel csapódott neki Charles Leclerc Sauberjének. Az incidensben szerencsére nem sérült meg senki, a biztonsági autót azonban be kellett küldeni.
  Nem volt sima Kimi Räikkönen és Daniel Ricciardo rajtja sem – mindkettejük autója megsérült a startnál, és végül egyikük sem jutott el a kockás zászlóig.
  A vasárnapi versenyen Vettel magabiztos győzelmet aratott Hamilton és Verstappen előtt, és bár a Force Indiák remek tempót diktáltak, a mezőny végéről induló Valtteri Bottast végül nem sikerült maguk mögött tartaniuk.
  A finn a 4. helyen futott be Sergio Perez és Esteban Ocon előtt.
  Remekül szerepeltek a Haas-Ferrarik is: Romain Grosjean a 7., Kevin Magnussen a 8. lett, és a top 10-ben zárt még a Honda-motoros Toro Rossóval Pierre Gasly, valamint a sauberes Marcus Ericsson.
  Győzelmének köszönhetően Vettel faragott hátrányából a bajnoki összetettben, mely így már csak 16 pont Hamiltonnal szemben.
  A Forma-1-es bajnokság egy hét múlva folytatódik az Olasz Nagydíjjal: Monzában az F1VILÁG stábja is a ott lesz, így a legfontosabb és legérdekesebb információkat weboldalunkon olvashatjátok majd.
  A Forma-1-es Belga Nagydíj végeredménye:
  A Belga Nagydíj körről-körre:
  A pole pozícióból a világbajnoki címvédő Lewis Hamilton várhatta a rajtot, mellette ott sorakozott világbajnoki riválisa, Sebastian Vettel, a második sorban pedig a Force Indiák Esteban Ocon – Sergio Perez sorrendben.
  A rajtot Hamilton és Vettel is jól kapta el, ám az 1-es kanyarban hatalmas baleset borzolta a kedélyeket: Nico Hülkenberg hátulról meglökte Fernando Alonso autóját, mely hatalmas sebességgel átrepült Charles Leclerc Sauberje mellett.
  Az élen Sebastian Vettel közben keményen támadta Hamiltont, és a Kemmel-egyenes végén el is tudott menni az angol mellett, miközben a Force Indiák is próbálkoztak az előzéssel.
  Az első kanyarban történt baleset miatt beküldték a biztonsági autót.
  Nemcsak Alonsóék jártak pórol a rajt után, hanem Kimi Räikkönen és Daniel Ricciardo is: előbbi versenyző jobb hátsó defektet kapott, Ricciardo autójának pedig első- és hátsó szárnya is megsérült.
  Az újraindításnál Vettel megőrizte a vezetést, Hamilton pedig tartotta a második helyet a két Force India előtt.
  A verseny 7. körében Verstappen a DRS-t használva megelőzve Esteban Ocont, és ezzel feljött a 4. helyre.
  Verstappen tovább folytatta a menetelést, 3 körrel később már Perezt támadta, és a másik Force India mellett is el tudott menni.
  Vettel előnye ekkor már 3,2 másodperc volt az élen Hamilton előtt, miközben csapattársa, Kimi Räikkönen a sérült Ferrarival próbált helytállni, ám végül kénytelen volt feladni a versenyt.
  A 18. körben a mezőny végéről induló Bottas már a 9. helyen száguldott, miután megelőzte a Sauber versenyzőjét, Marcus Ericssont is. A finn 1 körrel később már Gasly-t szorongatta, és újabb pozíciót javított.
  A 22. körben Hamilton érkezett először a bokszba kerékcserére: a brit autójára a lágy abroncsok kerültek fel a második etapra, egy körrel később pedig a Ferrari kihívta Sebastian Vettelt is.
  A Mercedes elévágási kísérlete nem vált be, igaz, a két versenyző közti különbség 1,5 másodpercre csökkent.
  Verstappen a 3. helyről a 27. körben érkezett a bokszutcába, az ő autójára is a lágy keverékű abroncsokat szerelték fel 2,5 másodperc alatt.
  Bottas a 30. körben ejtette meg utolsó tervezett kerékcseréjét, így a két Force India mögé, a 6. helyre csúszott vissza.
  Ricciardót a 31. körben a bokszba hívta a Red Bull: az ausztrál végül a 16. helyről feladta a Belga Nagydíjat.
  Bottas a kerékcsere után a friss gumikon rákapcsolt, és hamar utol is érte Esteban Ocont: a Les Combes kanyarkombináció előtt a finn el is tudott menni a Force India mellett.
  A Mercedes versenyzője Perezt vette üldözőbe, és a 38. körben már csak 1,3 másodperccel volt lemaradva a mexikóitól.
  Sebastian Vettel ekkor már 6 másodperces előnnyel vezetett riválisa, Hamilton előtt.
  Bottas a 40. körben a második DRS-zónában könnyedén elment Perez mellett, így pár körrel a leintés előtt feljött a 4. pozícióba.
  Vettel végül 11 másodperces előnnyel megnyerte a versenyt Hamilton előtt, míg a dobogó legalsó fokára Max Verstappen állhatott fel.